કોઈ મુદ્દો મીડિયામાં અતિશય ચર્ચાયેલો હોય છતાં એના પરથી ફિલ્મ બનાવવાનું સળગતું હાથમાં લો ત્યારે દર્શક તરીકે આપણી અપેક્ષા હોય કે ચાલો કંઈક નવી વાત જાણવા મળશે, ક્યાંય ચર્ચાયા નથી એવા સવાલોના જવાબ મળશે. પરંતુ ઓમંગ કુમારની ‘સરબજિત’ ફિલ્મને આવા એકેય સવાલોના જવાબો શોધવામાં નહીં બલકે આપણને બાલટી ભરીને રડાવવામાં જ રસ છે. જાણે સરબજિત સિંહનું વિકીપીડિયા પેજ વાંચીને બનાવી નાખી હોય એમ આ ફિલ્મ એકેય નવી વાત કહેતી નથી. ઉપરથી છેક ફિલ્મના પહેલા સીનથી લઈને છેલ્લા સીન સુધી બધે જ ઠેકાણે સરબજિતની બહેન દલબીર કૌર જ છવાયેલી છે. એ હિસાબે તો ફિલ્મનું નામ ‘દલબીર’ જ રાખ્યું હોત તોય ચાલી જાત.